Noul director al Agenției Proprietății Publice, Ghenadie Țepordei, numit astăzi de Guvern, este avocatul președintelui Igor Dodon, dar anterior a activat în instituțiile statului.

Contactat de TV8.md, Ghenadie Țepordei a declarat că nu vede o legătură între numirea sa la șefia unei instituții de stat și faptul că a apărat interesele președintelui:

„Mi s-a făcut această ofertă și am decis să revin în funcție la stat, să încercăm să facem ceva bine și pentru stat. Este adevărat că l-am reprezentat pe dl Dodon în instanța de judecată în litigii de apărare a onoarei și demnității. Nu văd nicio promovare în legătură cu activitatea pe care am avut-o până acum”.

Ghenadie Țepordei a refuzat să ne spună ce funcții publice a ocupat anterior, precizând că CV-ul său va fi făcut public în scurt timp.

Șeful APP, Mihail Rusu, a depus cerere de demisie la două luni de când a fost numit în funcție tot de Guvernul Chicu. Acesta nu și-a argumentat decizia de a pleca de la conducerea instituției de stat care se ocupă de privatizări.

Schimbarea conducerii instituției vine la câteva zile de la anunțul premierului Ion Chicu despre intenția Guvernului de a scoate la vânzare întreprinderea monopolistă „Metalferos”.